b'\n_START_ARTICLE_\nYkk\xc3\xb6sBonus\n_START_PARAGRAPH_\nYkk\xc3\xb6sBonus oli Tradekan ja Suomen L\xc3\xa4hikaupan kuluttaja-asiakkaille suunnattu kanta-asiakasohjelma. Ohjelma toimi vuosina 1994\xe2\x80\x932015. Ohjelmassa oli vuonna 2014 mukana 1,1 miljoonaa taloutta, ja siihen oli tuolloin liitetty yhteens\xc3\xa4 1,8 miljoonaa kanta-asiakaskorttia. _NEWLINE_Eka-yhtym\xc3\xa4, josta pian tuli Tradeka, perusti valtakunnallisen kanta-asiakasohjelman kev\xc3\xa4\xc3\xa4ll\xc3\xa4 1994. Elanto liittyi j\xc3\xa4rjestelm\xc3\xa4\xc3\xa4n syksyll\xc3\xa4 1995. Ykk\xc3\xb6sBonus-nimi otettiin k\xc3\xa4ytt\xc3\xb6\xc3\xb6n vuonna 1997. Ensimm\xc3\xa4isten kolmen vuoden aikana ohjelmaan liittyi yli 20\xc2\xa0% Suomen talouksista ja kanta-asiakastilej\xc3\xa4 avattiin yhteens\xc3\xa4 550\xc2\xa0000. Ohjelmaan liittyminen oli asiakkalle ilmaista. Elannon fuusioituessa Helsingin Osuuskaupan kanssa HOK-Elannoksi, Ykk\xc3\xb6sBonus-kortti kelpasi viel\xc3\xa4 vuoden 2004 loppuun asti niiss\xc3\xa4 myym\xc3\xa4l\xc3\xb6iss\xc3\xa4, jotka oli muutettu Elannon ketjuista S-ryhm\xc3\xa4n ketjuihin (29 Alepaa, 10 S-marketia, 3 Prismaa sek\xc3\xa4 Hakaniemen Sokos), sek\xc3\xa4 Elannon peruja olleissa ravintoloissa ja muissa toimipaikoissa._NEWLINE_Ohjelmaan kuului loppuvaiheessa noin 2000 liikett\xc3\xa4, mm. Suomen L\xc3\xa4hikauppa -ketjun p\xc3\xa4ivitt\xc3\xa4istavarakaupat sek\xc3\xa4 Restelin hotellit ja ravintolat. N\xc3\xa4iss\xc3\xa4 ketjuissa Ykk\xc3\xb6sBonus-kortin kanssa tehdyt ostokset kerryttiv\xc3\xa4t bonusta. Bonuksella sai joko tavarapalkintoja tai ostohyvityksen, joka maksettiin vuosittain Ykk\xc3\xb6sBonus-setelin\xc3\xa4. Setelin saattoi k\xc3\xa4ytt\xc3\xa4\xc3\xa4 ohjelman liikkeiss\xc3\xa4 maksuv\xc3\xa4lineen\xc3\xa4 tai vaihtaa rahaksi. Bonus kertyi ostosten yhteissummasta sit\xc3\xa4 korkeammalla prosentilla, mit\xc3\xa4 suurempi ostossumma oli._NEWLINE_Ykk\xc3\xb6sBonus-ohjelmaan kuului Tradekan ja Suomen L\xc3\xa4hikaupan lis\xc3\xa4ksi useita muitakin yrityksi\xc3\xa4, mm. Expert, V\xc3\xa4risilm\xc3\xa4, Neste, Sotka ja Tarjoustalo. Vuonna 2004 ohjelmassa oli 14 yhteisty\xc3\xb6yrityst\xc3\xa4._NEWLINE_Ykk\xc3\xb6sBonuksen lakkauttamisesta ilmoitettiin toukokuussa 2014. Ohjelma korvattiin uudella Pins-ohjelmalla. Uusi ohjelma kattoi Suomen L\xc3\xa4hikaupan lis\xc3\xa4ksi useita muita liikkeit\xc3\xa4 ja verkkokauppoja._NEWLINE_Ykk\xc3\xb6sBonus-ohjelman yll\xc3\xa4pit\xc3\xa4j\xc3\xa4 oli loppuvaiheessa Suomen L\xc3\xa4hikauppa Oy. Kanta-asiakasrekisteriss\xc3\xa4 pidettiin my\xc3\xb6s Tradekan j\xc3\xa4sentietoja, vaikka Tradeka luopuikin 2000-luvulla Suomen L\xc3\xa4hikaupan omistuksesta kokonaan. Bonustietojen lis\xc3\xa4ksi asiakastietoja voitiin hy\xc3\xb6dynt\xc3\xa4\xc3\xa4 kohdennettuun markkinointiin ja markkinointitutkimuksiin.'